RJEŠENJE OPĆEG SUDA (žalbeno vijeće)
22. listopada 2015.
Predmet T‑80/15 P
Luigi Macchia
protiv
Europske komisije
„Žalba – Javna služba – Privremeno osoblje – Ugovor na određeno vrijeme – Odluka o neproduljenju – Interes službe – Dužnost brižnog postupanja – Žalba koja je djelomično očito nedopuštena, a djelomično očito neosnovana“
Predmet:      Žalba protiv rješenja Službeničkog suda Europske unije (prvo vijeće) od 12. prosinca 2014., Macchia/Komisija, F‑63/11 RENV, Zb. SS, EU:F:2014:272, kojom se traži ukidanje tog rješenja.
Odluka:      Žalba se odbija. Luigi Macchia snosit će vlastite troškove i troškove Europske komisije nastale u okviru ovog postupka.
Sažetak
1.      Dužnosnici – Privremeno osoblje – Zapošljavanje – Produljenje ugovora na određeno vrijeme – Diskrecijska ovlast uprave – Granice – Dužnost brižnog postupanja – Doseg – Dovođenje u ravnotežu interesa službe i interesa službenika – Obveza obrazlaganja
(Uvjeti zaposlenja ostalih službenika, čl. 8.)
2.      Dužnosnici – Privremeno osoblje – Zapošljavanje – Produljenje ugovora na određeno vrijeme – Diskrecijska ovlast uprave – Sudski nadzor – Doseg
(Uvjeti zaposlenja ostalih službenika, čl. 8.)
3.      Dužnosnici – Privremeno osoblje – Zapošljavanje – Produljenje ugovora na određeno vrijeme – Diskrecijska ovlast uprave – Granice – Dužnost brižnog postupanja – Doseg – Obveza ispitivanja mogućnosti preraspoređivanja dotičnog službenika – Nepostojanje
(Uvjeti zaposlenja ostalih službenika, čl. 8.)
1.      Iako je u članku 8. Uvjeta zaposlenja ostalih službenika predviđena mogućnost produljenja ugovora članu privremenog osoblja, ne radi se o pravu nego samo o mogućnosti koja je ostavljena na ocjenu nadležnog tijela. Međutim, izvršavanje diskrecijske ovlasti treba obavljati poštujući dužnost brižnog postupanja.
Kada se primjenjuje na odluku o eventualnom produljenju ugovora članu privremenog osoblja, dužnost brižnog postupanja nalaže nadležnom tijelu da kod donošenja odluke uspostavi ravnotežu između interesa službe i interesa službenika. Dužnost brižnog postupanja nadalje se očituje kroz obvezu nadležnog tijela da u obrazloženju odluke o produljenju navede razloge koji su ga naveli na to da prednost da interesu službe.
(t. 27. do 29. i 31.)
Izvori:
Sud: presude od 28. svibnja 1980., Kuhner/Komisija, 33/79 i 75/79, Zb., EU:C:1980:139, t. 22., i od 29. lipnja 1994., Klinke/Sud, C‑298/93 P, Zb., EU:C:1994:273, t. 38.
Prvostupanjski sud: presude od 12. prosinca 2000., Dejaiffe/OHIM, T‑223/99, Zb. SS, EU:T:2000:292, t. 53., i od 15. listopada 2008., Potamianos/Komisija, T‑160/04, Zb. SS, EU:T:2008:438, t. 30. i navedena sudska praksa
Opći sud Europske unije: presuda od 10. listopada 2014., EMA/BU, T‑444/13 P, Zb. SS, EU:T:2014:865, t. 30., 36. i 37.
2.      S obzirom na široke diskrecijske ovlasti koje su nadležnom tijelu povjerene u slučajevima kad donosi odluku o eventualnom produljenju ugovora članu privremenog osoblja, sudski nadzor ograničen je samo na provjeru toga je li došlo do očite pogreške u ocjeni ili do zloporabe ovlasti.
(t. 32.)
Izvori:
Opći sud Europske unije: presuda od 21. svibnja 2014., Komisija/Macchia, T‑368/12 P, Zb. SS, EU:T:2014:266, t. 49.
3.      Dužnost brižnog postupanja ne može ići tako daleko da nadležnom tijelu nameće obvezu da, prije donošenja odluke o eventualnom produljenju ugovora članu privremenog osoblja, ispita mogućnost preraspoređivanja službenika na nove zadatke i dužnosti prije nego što odluči da neće produljiti njegov ugovor.
Shodno tomu, sama činjenica da u predmetnom tijelu postoje nepopunjena radna mjesta, čak i u znatnom broju, ne može tijelo ovlašteno za sklapanje ugovora o radu spriječiti u tome da se pozove na proračunske razloge kao obrazloženje za neproduljene ugovora članu privremenog osoblja.
Isto tako, tijelo ovlašteno za sklapanje ugovora o radu nema obvezu službeniku kojem je odlučilo ne produljiti ugovor osigurati pravo prvenstva u pogledu upražnjenih radnih mjesta, bez obzira na to koji je postupak predviđen za popunjavanje radnog mjesta.
(t. 30., 41., 55.)
Izvori:
Opći sud Europske unije: presude od 21. svibnja 2014., Komisija/Macchia, EU:T:2014:266, t. 56. i 57., i od 10. listopada 2014., EMA/BU, EU:T:2014:865, t. 30.